钦定古今图书集成/历象汇编/岁功典/第086卷 > 十一月二十六日松风亭下梅花盛开
## 钦定古今图书集成/历象汇编/岁功典/第086卷 > 十一月二十六日松风亭下梅花盛开

苏轼

罗浮山下梅花村，玉雪为骨冰为魂。纷纷初疑月挂
树，耿耿独与参横昏。先生索居江海上，悄如病鹤栖
荒园。天香国艳肯相顾，知我酒熟诗清温。蓬莱宫中
花鸟使，绿衣倒挂扶桑暾。抱丛窥我方醉卧，故遣啄
木先敲门。麻姑过君急洒扫，鸟能歌舞花能言。酒醒
人散山寂寂，惟有落蕊黏空樽。